Srbijanski državljanin, koji je jučer u zagrebačkoj Ilici zamalo pregazio oca i tromjesečnu bebu, nakon što je jučer zadržan u policiji, danas je izveden pred dežurnog suca za prekršaje.



Počinitelj prometne nesreće priznao je prekršaj i pokajao se te dobio maksimalnu novčanu kaznu za vožnju pod utjecajem alkohola u iznosu 15.000 kuna. Dobio je i kaznu za izazivanje prometne nesreće s ozlijeđenom osobom, nevezanje pojasa i nevažeću međunarodnu vozačku dozvolu, sveukupno u iznosu od 18.800 kuna. Izrečena mu je i mjera zabrane korištenja inozemne vozačke dozvole od dvije godine. Vozač je pušten.



Prometna nesreća u zagrebačkoj Ilici ne prestaje se komentirati, a kako je vozač samo novčano kažnje građanima se čini da je to preblago s obzirom na tragediju koja se mogla dogoditi.



Video s nadzorne kamere je na kraju članka.



Odvjetnik Luka Lenić ističe da se i načini vožnje u prometu mogu tretirati kao kazneno djelo. Postoji posebno kazneno djelo koje se zove obijesna vožnja u cestovnom prometu: ponašanje sudionika u cestovnom prometu koji iz obijesti teško krši propise o sigurnosti cestovnog prometa vozeći u stanju nesposobnosti za vožnju izazvanoj alkoholiziranošću u koncentraciji većoj od 1,5 promila alkohola u krvi ili droge ili psihoaktivnih lijekova.







Za to je predviđena zatvorska kazna do 3 godine. No ako se netko prekršajno kazni, kao ovaj 48-godišnji vozač, za kaznene sankcije, kaže, više nema mogućnosti.



Podsjetimo, u subotu je u Zagrebu automobil opet izletio na pločnik, ovaj put u Ilici. Pijani vozač osobnog automobila (1,77 promila) izgubio je kontrolu nad vozilom, srušio stup semafora i popeo sa na nogostup te je malo nedostajalo da pokosi tromjesečnu bebu koja se ondje zatekla u šetnji s ocem.



Otac je kolica doslovno u posljednjoj sekundi gurnuo na tramvajsku prugu i tako spasio život svojem djetetu. Snimke nadzorne kamere pokazuju prisebnost i brzu reakciju oca te opasnost situacije.



Beba, koja je ispala iz kolica, pregledana je u Klinici za dječje bolesti u Klaićevoj ulici. Nasreću - samo je lakše ozlijeđena.



U ponedjeljak je pijani vozač ubio je dvoje ljudi na Kvaternikovu trgu. Na skupinu pješaka naletio je pijani mladić s 1,92 promila alkohola u krvi, a koji je dosad počinio čak 21 prometni prekršaj.



Dvije žrtve pijanog vozača - okorjeli prijestupnik za volanom



